b'\n_START_ARTICLE_\nAritmetika\n_START_PARAGRAPH_\nAritmetika je matemati\xc4\x8dna disciplina, ki se ukvarja s \xc5\xa1tevili. Pogovorno aritmetika pomeni ra\xc4\x8dunstvo._NEWLINE_Ime aritmetika izvira iz gr\xc5\xa1ke besede \xce\xb1\xcf\x81\xce\xb9\xce\xb8\xce\xbc\xcf\x8c\xcf\x82: aritmos - \xc5\xa1tevilo.\n_START_SECTION_\nZa\xc4\x8detki ra\xc4\x8dunstva\n_START_PARAGRAPH_\nAritmetika je ena od dveh najstarej\xc5\xa1ih panog matematike (druga je geometrija). Pojem \xc5\xa1tevila je verjetno prvi abstraktni pojem, ki se je izoblikoval pri na\xc5\xa1ih prednikih._NEWLINE_Rhindov papirus, ki izvira pribli\xc5\xbeno iz leta 1650 pr. n. \xc5\xa1t. vendar pa je o\xc4\x8dino prepis starej\xc5\xa1ega teksta, ka\xc5\xbee, da so stari Egip\xc4\x8dani obvladali osnovne ra\xc4\x8dunske operacije s celimi \xc5\xa1tevili, pa tudi z ulomki. Egip\xc4\x8dani so zlasti radi preoblikovali necela \xc5\xa1tevila v vsoto ulomkov s \xc5\xa1tevcem 1._NEWLINE_Prvi problem, ki so ga morali re\xc5\xa1iti matematiki starega veka, je bil problem zapisovanja \xc5\xa1tevil. Do dana\xc5\xa1njega \xc4\x8dasa so se ohranile rimske \xc5\xa1tevilke, manj znane pa so gr\xc5\xa1ke \xc5\xa1tevilke. Res dobro re\xc5\xa1itev tega problema pomenijo \xc5\xa1ele arabske \xc5\xa1tevilke \xe2\x80\x93 deseti\xc5\xa1ki mestni sestav.'